《闻京师得雨喜而有作》
清代·弘历

九夏望甘霖，愁多常罪已。入秋始沾润，黍禾半苏起。

农人盼两收，趁种荞靡靡。胡乃复亢阳，稚苗黄欲萎。

我从都城来，所见率如此。纵修时巡典，岂似睹丰喜。

吾民坐待赈，不肯轻去里。此情堪悯恻，部例岂其是。

徵租免正供，平粜逮遐鄙。小补庸有济，恩膏实所恃。

出关逢泽降，京师卜何似。喜接奏章来，知渥良田矣。

倚楹觉心舒，传餐识膳旨。嗟嗟尔农夫，钱镈庶堪庤。